# **בחינה בעל-פה בזום – תכנות מערכות ב ה'תש"ף, מועד ב**

בחינת מועד ב בקורס תכנות מערכות ב תתקיים בתאריך ובשעה שנקבעו מראש: יום ראשון, ה' באב ה'תש"ף, 26/7/20. בשעות 13:00-16:00.

## **מבנה הבחינה**

1. הבחינה תהיה אישית ובעל-פה. הציון יהיה בינארי – עובר או נכשל.

2. סטודנט רגיל ייבחן במשך 10 דקות. סטודנט עם אישור להארכת זמן יקבל 5 דקות נוספות.

3. הבחינה תהיה מול מחשב ועם סביבת-עבודה פתוחה, אבל ללא חומר-עזר נוסף (ללא תדפיסים, סיכומים וכד').

4. כל סטודנט יצטרך לענות על שתי שאלות: אחת על המטלות ואחת על ההרצאות.

* שאלה על המטלה יכולה להיות: "היכנס למטלה X, לשיטה Y, ותסביר איך מימשת אותה ומדוע?" או "היכנס למטלה X ובצע שינוי כך שהמטלה תעשה Y במקום מה שהיא עושה עכשיו".
* שאלה על ההרצאה יכולה להיות: "מה הבאג בקוד הנתון ואיך לתקן אותו?" או "כתוב שורת-קוד אחת המבצעת פעולה מסוימת" (נניח באלגוריתם תקני).

5. השאלות והמשימות יהיו בנויות כך שאפשר לפתור כל אחת ב-2 דקות לכל היותר. כדי לקבל ציון "עובר" צריך לענות נכון על שתי השאלות תוך 10 דקות.

## **הכנה לפני הבחינה**

כל סטודנט המעוניין להיבחן צריך לבצע את הפעולות הבאות לפני הבחינה:

1. לפתור את כל המטלות בעצמך עד למועד הבחינה, כולל האקראנק. כל הפתרונות צריכים להיות בגיטהאב שלך.

* שימו לב: סטודנט שפתר עם שותפים, והשותפים עשו את רוב העבודה - חייב לפתור מחדש בעצמו כדי שיוכל לענות על שאלות לגבי הפתרון שלו. לא תתקבל תשובה בסגנון "אני לא יודע מה הקוד הזה עושה – זה קוד שכתב השותף שלי".

2. להגיש במודל, באופן אישי, קישור לגיטהאב שלך עם כל המטלות פתורות. הגשה עד יום הבחינה בשעה 8:00 בבוקר.

3. לוודא שיש לך מצלמת-רשת תקינה, וכן טלפון נייד תקין עם מצלמה.

## **ביום הבחינה**

1. לפתוח על המחשב את כל הקוד של כל המטלות בסביבת-עבודה כלשהי לבחירתך.

2. לוודא שסביבת-העבודה שלך תקינה ויכולה לקמפל ולהריץ את המטלות על המחשב שלך.

3. לפתוח פרוייקט ריק, לוודא שאפשר לקמפל ולהריץ תוכנית פשוטה.

4. לפתוח את החשבון שלך באתר האקראנק.

5. להכין טלפון נייד שיכול לצלם גם אותך וגם את המסך שלך.

6. להיכנס לחדר זום שיישלח מראש ולחכות בחדר-ההמתנה. יש להיכנס פעמיים - גם מהמחשב וגם מהטלפון הנייד.

7. להוריד אוזניות – הבחינה היא בלי אוזניות.

8. כשהבוחן מכניס אותך לחדר, יש להראות לו תעודת זהות וסריקה של החדר, לענות על השאלות ולקבל ציון עובר 😊